b'\n_START_ARTICLE_\nCerussita\n_START_SECTION_\nCaracter\xc3\xadstiques\n_START_PARAGRAPH_\nLa cerussita qu\xc3\xadmicament \xc3\xa9s un carbonat de plom PbCO\xe2\x82\x83, tamb\xc3\xa9 coneguda com a mena blanca de plom. Constitueix una de les menes m\xc3\xa9s importants del plom. La cerussita cristal\xc2\xb7litza en sistema cristal\xc2\xb7l\xc3\xad ortor\xc3\xb2mbic i \xc3\xa9s isomorfa amb l\'aragonita. S\xc3\xb3n molt freq\xc3\xbcents l\'aparici\xc3\xb3 de macles, formant generalment formes pseudohexagonals. Se solen ajuntar tres vidres per ambdues cares d\'un prisma, generant un grup de cristalls que s\'intercreuen en un angle proper als 60\xc2\xb0. Els cristalls de cerussita s\xc3\xb3n d\'aparici\xc3\xb3 freq\xc3\xbcent i solen tenir cares molt suaus i brillants. L\'aparici\xc3\xb3 del mineral t\xc3\xa9 forma granular, encara que de vegades t\xc3\xa9 formes fibroses. Els cristalls poden ser de diversos colors, des d\'incolor a blanc, gris, groc, blau, verd o marr\xc3\xb3._NEWLINE_Segons la classificaci\xc3\xb3 de Nickel-Strunz, la cerussita pertany a "05.AB: carbonats sense anions addicionals, sense H\xe2\x82\x82O, alcalinoterris (i altres M\xc2\xb2\xe2\x81\xba)" juntament amb els seg\xc3\xbcents minerals: calcita, gaspeita, magnesita, otavita, rodocrosita, siderita, smithsonita, esferocobaltita, ankerita, dolomita, kutnohorita, minrecordita, aragonita, estroncianita, witherita, vaterita, huntita, norsethita, alstonita, olekminskita, paralstonita, baritocalcita, carbocernaita, benstonita i juangodoyita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba a les zones superiors oxidades de dip\xc3\xb2sits de metalls b\xc3\xa0sics, especialment en els dip\xc3\xb2sits de plom-plata. Es poden trobar cristalls a les mines de la localitat de Friedrichssegen prop d\'Ems, a Nassau, Johanngeorgenstadt a Sax\xc3\xb2nia, Mies a Boh\xc3\xa8mia, Phenixville a Pennsilv\xc3\xa0nia, Broken Hill a Nova Gal\xc2\xb7les del Sud; i en altres localitats com a Almad\xc3\xa9n a Espanya. Els cristalls de cerussita de considerable longitud es poden trobar a les mines del Pentire Glaze, prop de St. Minver a Cornualla._NEWLINE_Es troba associada a smithsonita, plata, piromorfita, fosgenita, malaquita, limonita, galena i anglesita.\n_START_SECTION_\nUsos\n_START_PARAGRAPH_\nS\'emprava principalment com a ingredient en les pintures de plom (avui dia retirades del mercat per la seva toxicitat). La ingesti\xc3\xb3 de pintures basades en plom sol ser la causa m\xc3\xa9s freq\xc3\xbcent d\'enverinament per plom en els infants.'